**dominikanci**

1.ZNANSTVENI SKUP „ **Arheologija Varaždinskog kraja i srednjeg Podravlja**“ održan u Varaždinu 12-15 listopada 2010, u organizaciji Hrvatskog arheološkog društva i Gradskog muzeja Varaždin

sažetak : **POGLED NA NOVOVJEKOVNI SPLIT KROZ PRIZMU ANTROPOLOŠKOG ISTRAŽIVANJA**

**Ž. Bašić, I.Anterić, E. Škorić, Š. Anđelinović**

**Klinički zavod za patologiju, sudsku medicinu i citologiju, Klinički bolnički centar Split**

**Sažetak**

Analiziran je osteološki materijal s dominikanskog groblja iz sonde 9, istraživanog pored samostana sv. Katarine u Splitu tijekom 2007/2008 godine. Antropološkom analizom utvrđeno je da je minimalan broj odraslih osoba 59, od kojih je 19 žena, 22 muškarca i 18 osoba nepoznatog spola. Od osteološkog materijala odraslih osoba ukupno je analizirano: 38 lubanja, 26 maksila, 30 mandibula, 28 klavikula, 26 humerusa, 23 ulne, 25 radijusa, 35 femura, 7 patela, 29 tibija, 23 fibule, 14 talusa, 12 kalkaneusa, 212 kralješka, 32 kosti zdjelice i 9 sakruma. Minimalan broj djece u analiziranom uzorku iznosi 44. Od dječjeg osteološkog materijala analizirano je: 5 lubanja, 2 maksile, 9 mandibula, 12 klavikula, 90 kralješaka, 37 humerusa, 19 ulni, 17 radijusa, 61 femur, 1 patela, 41 tibija, 26 fibula, 2 talusa, 1 kalkaneus, 20 zdjelica, te 1 sakrum.

Raspon prosječne doživljene dobi odraslih osoba s obzirom na lubanje, humeruse, femure, tibije, fibule, taluse i kalkaneuse iznosi 34,5 do 44,83 godine. Na osobe starije od 35 godina upućuje 95,45% vratnih kralješaka, 60,87% ulni, 56% radijusa i 25% zdjelica. Prosječna dob djece u trenutku smrti s obzirom na duljinu dijafiza femura i tibija, te karakteristike jedne dječje lubanje iznosi 2,17 do 2,52 godine.

Prosječna visina odraslih muškaraca i žena mlađih od 45 godina izračunata je prema Trotteru, s obzirom na duljine femura, tibija i humerusa, te iznosi 175,81 - 179,63 cm za muškarce i 162,70 - 165,13 cm za žene.

Za 55,26% odraslih osoba izmjeren je kranijalni indeks, te je utvrđeno da 76,19 % odraslih ima brachicefalični oblik lubanje, 19,05 % mezocefalični, a 4,76% euriprosopni. Oblik supercilijarnih lukova i izmjerena širina i visina orbite pokazali su se kao najmjerodavniji za određivanje spola antropološkom analizom.

Kod 6,67% muškaraca i 36,36% žena pronađeni su tragovi cribrae orbitaliae, kod 50% muškaraca i 33% žena devijacija nosnog septuma, hiperporoznost kosti na 23,68% lubanja, te antemortalne i perimortalne traume u 10,32% odraslih. Zubni karijes je uočen kod 36% muškaraca i 41,46% žena, hipoplazija zubne cakline kod 24% muškaraca i 25% žena, a znakovi alveolarne resorpcije kod 8% muškaraca i 16,67% žena. Od epigenetskih karakteristika najzastupljeniji su infraorbitalni otvor (81,25% lubanja) i infraorbitalni šav (68,75% lubanja).

Na 33,33% dječjih lubanja pronađeni su tragovi cribrae orbitaliae.

Utvrđene su brojne patološke promjene na postkranijalnom osteološkom materijalu odraslih osoba. Osteodegenerativne promjene u vidu osteoartritisa najzastupljenije su na kralješcima odraslih osoba, i to na atlasima i aksisima (94,44%), slijede ih radijusi (83,33%), tibije(79,31%) i femuri (71,43%). Hiperporoznost kosti pronađena je na femurima (68,57%), potom na tibijama (34,49%), na zdjelicama (34,38%), na radijusima (12,5%), te na prsnim kralješcima (7,03%). Vidljivi patološki znakovi periostitisa najučestaliji su na humerusima (65,21%), a slijede ih tibije (51,72%). Znakovi osteomijelitisa pronađeni su na ulnama (4,35%) i tibijama (3,45%). Postmortalna oštećenja su prisutna na gotovo svim kostima, dok su antemortalne traume zabilježene samo tibijama (17,24%). Schmorlovi defekti su najzastupljeniji na slabinskim kralješcima (43,38%), a pronađeni su i na prsnim kralješcima (10,47%). 22,86% femura upućuje na osobe koje su od mladosti učestalo jahale, a za 5,71% femura se pretpostavlja da vrlo vjerojatno odgovaraju navedenim osobama. U 80% navedenih femura pronađeni su patološki znakovi osteohondritisa, kao i koštane egzostoze koje su zabilježene u 5,71% femura.

**Ključne riječi**: forenzika, antropologija, novi vijek, epigenetske karakteristike, jahači.